Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 531/13/6613	Žiar nad Hronom, 20.3.2014
EEČ : 2-52-58-2014

U Z N E S E N I E

Trestná vec:	obvinený XXXXX 
Prečin:	ohrozenie pod vplyvom návykovej látky podľa § 289 odsek 2 Trestného zákona.

Rozhodol: 	prokurátor Okresnej prokuratúry Žiar nad Hronom
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 23. 09. 2013 v čase asi o 23.10 h viedol osobné motorové vozidlo zn. Mercedes XXXXX, ev. č. XXXXX, po miestnej komunikácii v obci Krahule, kde bol asi 100 m pred tabuľou označujúcou koniec obce zastavený a kontrolovaný hliadkou Obvodného oddelenia PZ Kremnica a na výzvu sa odmietol podrobiť dychovej skúške, ako aj odberu krvi na zistenie alkoholu v dychu alebo v krvi,

lebo trestné stíhanie je podľa § 9 odsek 1 písmeno d) Trestného poriadku neprípustné proti tomu, kto zomrel alebo bol vyhlásený za mŕtveho.

Odôvodnenie:
	Uznesením povereného príslušníka OR PZ v Žiari nad Hronom, Okresného dopravného inšpektorátu ČVS:ORP-66/DI-ZH-2013 zo dňa 24. 08. 2013 bolo začaté trestné stíhanie a súčasne vznesené obvinenie XXXXX, nar. XXXXX, bytom XXXXX, XXXXX, za prečin ohrozenia pod vplyvom návykovej látky podľa § 289 ods. 2 Trestného zákona na tom skutkovom základe, že dňa 23. 08. 2013 v čase asi o 23.10 h viedol osobné motorové vozidlo zn. Mercedes XXXXX, ev. č. XXXXX, po miestnej komunikácii v obci Krahule, kde bol asi 100 m pred tabuľou označujúcou koniec obce zastavený a kontrolovaný hliadkou Obvodného oddelenia PZ Kremnica a na výzvu sa odmietol podrobiť dychovej skúške, ako aj odberu krvi na zistenie alkoholu v dychu alebo v krvi.

	Podľa § 289 ods. 2 Trestného zákona sa prečinu ohrozenia pod vplyvom návykovej látky dopustí ten, kto sa pri výkone činnosti, pri ktorej by mohol ohroziť život alebo zdravie ľudí, alebo spôsobiť značnú škodu na majetku, odmietne podrobiť vyšetreniu na zistenie návykovej látky, ktoré sa vykonáva dychovou skúškou alebo orientačným testovacím prístrojom alebo sa odmietne podrobiť lekárskemu vyšetreniu odberom a vyšetrením krvi, či nie je ovplyvnený návykovou látkou, hoci by vyšetrenie nebolo spojené s nebezpečenstvom pre jeho zdravie.

	Z dôkazov zabezpečených v spisovom materiáli jednoznačne vyplýva, že obv. XXXXX viedol dňa 23. 08. 2013 osobné motorové vozidlo Mercedes Benz, ev. č. XXXXX, pričom bol v obci Krahule zastavený a kontrolovaný hliadkou OO PZ Kremnica, počas kontroly bol vyzvaný, aby sa podrobil dychovej skúške alebo odberu krvi, čo tento odmietol, to znamená, že svojím konaním naplnil všetky zákonné znaky prečinu ohrozenia pod vplyvom návykovej látky. 

	Podľa § 215 odsek 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.

	Podľa § 9 odsek 1 písm. d) Trestného poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho. 

	V spisovom materiáli na č. l. 46 je založené oznámenie o úmrtí zväzok 44, ročník 2014, strana 126, por. č. 160, vystavené Mestom Martin zo dňa 10. 03. 2014.  Z oznámenia je zrejmé, že XXXXX, nar. XXXXX, bytom XXXXX, XXXXX, zomrel dňa 02. 03. 2014. 

	Vzhľadom na hore uvedené som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je možné podať sťažnosť do 3 dní odo dňa oznámenia prostredníctvom tunajšej prokuratúry Krajskej prokuratúre Banská Bystrica.
Sťažnosť má odkladný účinok.

JUDr. Slavomír Višňovský
prokurátor